डुबाइ , 29 सेप्तेम्बर : इन्डियान प्रिमियार लीग सुंदयै आइपिएलनि 13 थि सिजननि गेलेनाया दासान्दि इउनाइटेड आरब इमिरेट ( इउएइ ) हादतनि क्रिकेट स्टेडियामाव सोलिगासिनो दं । आइपिएलनि थांनाय सप्ताहनिफ्राय मेच गेलेनाया जागायजेन्नायाव दासान्दि गेलेनायनि गेजेरजों गुबुन गुबुन हान्जाफोरनि गेजेराव जेन्नाय आरो देरहानाय बे मोन्नैखौ नुनो मोन्दों । आइपिएलनि थांनाय हराव गेलेनाय गुबुन मोनसे मेचखौ भिरात कहलिनि हान्जा दैदेन्नाय रवेल सेलेनजार्स बेंगालुरु ( आरसिबि ) आरो रहित शर्मानि हान्जा दैदेन्नाय मुम्बाइ इन्डियान्स हान्जानि गेजेराव मोगा - मोगि गेलेदों । नाथाय बे गेलेनाय मेचखौ सोमोनांथावै भिरात कहलिनि दैदेन्नाय आरसिबि हान्जाया गोब्राबजों देरहानो हायो । मिथिनाय बायदिब्ला आइपिएलनि गेलेनाय जारिमिनाव गिबि खेब 200 रान खालामनो हानायनि गेजेरावबो मेचआ टाइ एबा समान समान जायो । जोबथायाव मेच रेफारिया सुपार अभारनि हेफाजाब लानो गोनां जानायाव आरसिबि हान्जाया बे गेलेनाय मेचखौ देरहानो हायो । मख'नो गोनांदि , बे रवेल चेलेन्जार्स बेंगालुरुआ सिगां बेटिं खालामनानै गासै 201 रानखौ टारगेट होनो हादोंमोन । बे राननि फिन्नायाव रहिट शर्माया दैदेननाय हान्जाया 20 अभाराव मोन 5 उइकेट खोमाना गासै 201 रानखौ खालामनो हायो । अदेबानि रवेल चेलेन्जार्स बेंगालुरुआ होनाय टारगेटजों समान समान रान जानायाव मेचआ टाइ जायो । जाहोनाव सुपार अभारनि गेजेरजों भिरात कहलिनि जोबथायाव बाउन्डारि खालामनो हानायजों आरसिबिआ देरहानो हायो । गेलेनायाव मुम्बाइ इन्डियान्सआ मोन 5 अभारावनो गासै 89 रान खालामनो हानाया रेकर्ड जादों । बे मेचआव मुम्बाइ इन्डियान्सनि जानानै लाइमोन गेलेगिरि इसान किसानआ गासै 99 रान , किरन पलातआ 24 बलावनो 60 रानखौ खालामनो हानानै हान्जानि रान बुथुमनायाव गोनांथार हेफाजाब होनो हादों । गुबुन फारसेथिं आरसिबि हान्जानि जानानै गेलेगिरि एबि डि बिलियार्सआ 55 रान , देब दत्तआ 54 आरो एरन फिन्सआ 52 रानखौ खालामनो हानायजों आरसिबिआ बे राननि टारगेटखौ रुजुनो हानायाव जाफुंसारदों । मख'नो गोनांदि , आइपिएलनि गेलेजेन्नाय मेचखौ देरहानायनि उनाव नैथिखौ जेननांदोंमोन । उनाव भिरात कहलिनि दैदेन्नाय आरसिबि हान्जाया थांनाय हराव गेलेनाय गोनां मेचखौ देरहानो हानायाव जाफुंसारदों । गुबुन फारसेथिं रहित शर्मानि दैदेन्नाय मुम्बाइ इन्डियान्स हान्जायाबो दासिम सोलिफु आइपिएलआव मोनसे मेचखौ देरहानो हानायनि गेजेरजों गुबुन मोन 2 मेचखौ जेन्नानै दं । मुम्बाइआ बेखेवजेन्नाय आइपिएलनि गिबि मेचखौ चेन्नाइ सुपार किंस हान्जानि हेंथायै जेन्नो गोनां जादोंमोन । बेनि उनाव थांनाय हरनि समाव गेलेनाय मेचखौबो आरसिबि हान्जानि हेंथायै जेन्नो गोनां जायो । केप्टेन रहित शर्माया बे मेचखौ जेन्नायाव गोजोन्नाय गैयै फोरमायदों । मानोना मुम्बाइआ गेलेनायाव गोबां रानखौ खालामनो हादोंमोन आरो बे गिदिर रानखौ लानानै देरहागोनखौ बांसिन मिजिंथिदोंब्लाबो जोबथायाव सुपार अभारनि गेलेनायाव जेन्नो गोनां जादों । 
सुपार अभाराव मुम्बाइ इन्डियान्सखौ आरसिबि हान्जाया फेजेन्दों